แวะมาทานอาหารที่ Park Lane เป็นครั้งแรก ประเดิมด้วยร้าน Donabe ร้านอาหารญี่ปุ่นโซนด้านหน้าฝั่งซอยเอกมัย ผมเห็นหลายคนรีวิวบุฟเฟต์ชาบู สุกี้ซะจนน้ำหลายไหล แต่ผมมันคนกลางวัน คงไม่เหมาะที่จะกินชาบูแต่หัววัน วันนี้เลยขอสั่งอาหาร Set Lunch มารีวิวสัก 2 ชุด เผื่อเป็นทางเลือกเพิ่มเติมสำหรับคนที่ยังตัดสินใจไม่ได้ว่าจะกินอะไรดีเมื่อมาที่ Park Lane

ถ้าพูดถึงร้านอาหารญี่ปุ่นในโครงการนี้ Choice ยอดนิยมคงหนีไม่พ้น Omu และ Honmono แต่วันนี้ผมขอเลือกข้าง "ฝั่งอาหารถูกและดี" Donabe จึงได้ใจผมไปในมื้อนี้

อาหาร Set Lunch ในช่วงเที่ยงมีค่อนข้างหลากหลายเหมือนกันนะ ไม่ว่าจะเป็นข้าวหน้าต่างๆ ข้าวแกงกะหรี่ อุด้ง ซูชิ สเต็ก ฯลฯ ราคาโดยเฉลี่ยต่อเซ็ตจะอยู่ที่ 150-220 บาท นับว่าเป็นราคาที่คนทำงานออฟฟิซเอื้อมถึง

เซ็ตแรกที่สั่งไปคือข้าวหน้าไก่ นึกว่าจะมาแบบน้อยๆ ปรากฎว่าทั้งข้าว ไข่ และ ไก่ เต็มชาม ถ้าไม่โลภสั่งเบิ้ลไปอีกชาม ผมว่าชามเดียวก็พอจะเอาอยู่ แถมราคาก็ไม่แพงซะด้วย แค่ 150 บาทเอง ในเซ็ตจะมีจานข้างเคียงเล็กๆ ให้ 2 อย่าง พร้อมน้ำซุปมิโซะ และเครื่องดื่ม อร่อยใช้ได้เลยครับ ข้าวเหนียวนุ่มร้อนหนึบๆ มีไข่โรยหน้าไก่นุ่มๆ หิวขนาดนี้กินอะไรก็คงอร่อย อิอิ

ในขณะที่ข้าวยังไม่ทันจะมา ผมวู่วามสั่งเบิ้ลไปอีกหนึ่งเซ็ต ด้วยความที่ยังไม่มีอะไรตกถึงท้องแบบเป็นเรื่องเป็นราวตั้งแต่เช้า แถมปั่นจักรยานไปแล้วหลายสิบโล เบิร์นไป 660 กิโลแคล แต่คงมาจบที่มื้อนี้แหละ ยากิโซบะเซ็ตคืออาหารที่สั่งไปเพิ่มเติม (ราคา 160 บาท) รสชาติดีไม่แพ้กัน เพียงแต่ใส่น้ำซอสลงไปผัดเยอะไปนิด คนไม่ชอบทานของเค็มก็อาจจะไม่ชอบนัก แต่โดยส่วนตัวผมก็โอเคกับมันอยู่ ในเซ็ตจะมี california roll เสิร์ฟคู่กันมาด้วย ของแถมนี่จะยังเฉยๆ นะครับ ไม่ได้อร่อยเลิศอะไรมาก 

ตบท้ายล้างปากด้วยผลไม้เสิร์ฟมาคู่กับเซ็ต เบ็ดเสร็จมื้อนี้ราคา 300 ต้นๆ พอรับได้อยู่ ถ้ามีโอกาสไช้ชวนชิมคงได้แวะมาชิมชาบูที่นี่แน่นอน ฝากไว้ก่อน เดี๋ยวจะตามมาเอาคืน 555